**Informatīvais ziņojums**

**“Par finansējuma pārdali muitas un robežas kontroles punktu darbības nodrošināšanai un attīstībai”**

**1. Situācijas raksturojums**

Valsts ieņēmumu dienestā (turpmāk – VID) kopš 2014.gada tiek īstenoti jaunās politikas iniciatīvas (turpmāk – JPI) “Radikāla rīcība ēnu ekonomikas apkarošanai nodokļu administrēšanas un muitas lietu jomā” pasākumi. JPI mērķis – samazināt ēnu ekonomikas apmērus uzņēmējdarbībā, paaugstinot VID kontrolējošo funkciju un darbības efektivitāti, saskaņā ar nodokļu un muitas saistību izpildes riska vadību un kapacitātes stiprināšanu.[[1]](#footnote-2)

Īstenojot JPI pasākumus (kravu kontroles (t.sk. dzelzceļa, ostas) rentgena iekārtu, automobiļu ass un platformas svaru iegāde, videonovērošanas sistēmas ieviešana u.c.), arvien lielāka nozīme ir operatīvai un drošai datu savstarpējai analīzei, kur būtisks datu devējs ir muitas kontroles punktos (turpmāk – MKP) uzstādītais tehniskais aprīkojums. Moderno tehnoloģiju izmantošana kontroles vajadzībām ļauj paātrināt preču pārvietošanu pāri Eiropas Savienības ārējai robežai, vienlaikus nodrošinot līdzsvaru starp muitas kontroli un likumīgas tirdzniecības veicināšanu, kā arī sasniedzot iestādes noteiktos mērķus un optimizējot VID resursu izmantošanu.

Šobrīd tehniskā aprīkojuma izmantošanas rezultātā iegūtie dati tiek analizēti un uzkrāti lokāli konkrētajā MKP ar iespēju, ja nepieciešams, veikt pēcpārbaudes, attālināti pieslēdzoties lokālajām darba stacijām. Lai pilnveidotu analītisko darbu un sniegtu atbalstu MKP drošības, drošuma un citu muitas risku analīzes un novērtēšanas procesa nodrošināšanai, VID ir jāizveido muitas kontroles atbalsta centrs. Tā izveide dotu iespēju efektīvāk izmantot VID rīcībā esošos resursus, vienlaikus veicinot rezultatīvo rādītāju uzlabošanos muitas noteikumu pārkāpumu atklāšanas jomā, t.sk. mazinot muitas amatpersonu iespējamo koruptīvo rīcību.

Muitas kontroles atbalsta centrā pakāpeniski tiks ieviesta MKP skenēto attēlu attālināta un centralizēta analīze, izvietots MKP videonovērošanas sistēmas (turpmāk – VNS) centrālais mezgls, kā arī nodrošināta iegūtās muitas risku informācijas apstrāde no vairākām VID un citām valsts tiesībaizsardzības iestāžu un Eiropas Savienības informācijas sistēmām, tai skaitā: Centrālās muitas informācijas sistēmas (CMIS), Elektroniskās muitas datu apstrādes sistēmas (EMDAS), Transportlīdzekļu un konteineru automātiskās identificēšanas sistēmas (turpmāk – TLKAIS), Integrētās tarifa vadības sistēmas (ITVS), Integrētās riska informācijas sistēmas (IRIS), Datu noliktavas sistēmas (DNS), Akcīzes preču pārvietošanas unkontroles sistēmas (*EMCS*), Nodokļu informācijas sistēmas (NIS), Eiropas Kopienas muitas riska pārvaldības sistēmas (*CRMS*), Šengenas informācijas sistēmas (*SIS II*), Krāpšanas novēršanas informācijas sistēmas (*AFIS*); Transportlīdzekļu un to vadītāju valsts reģistra, SIA “Lursoft” datubāzes, Nacionālo bruņoto spēku Krasta apsardzes sistēmas (SKLOIS) un Iekšlietu ministrijas Informācijas centra datubāzēm.

Centralizēta datu analīze ļaus efektīvāk novērtēt riskus un pieņemt lēmumus par risku mazinošajiem pasākumiem, īstenojot kvalitatīvu analītisko atbalstu VID struktūrvienībām pilnvērtīgākai muitas kontrolei preču muitošanas brīdī, kā arī pieņemt lēmumus par muitas datu atbilstības pārbaudēm un datu ticamības pārbaudēm muitas atļauju turētāju kontroles plānošanai, izmantojot Datorizēto nodokļu maksātāju riska novērtēšanas sistēmu (ESKORT).

Veiksmīgai muitas kontroles atbalsta centra darbībai, nodrošinot ēnu ekonomikas apkarošanas pasākumu efektivitātes uzlabošanu, VID ir nepieciešams īstenot šādus papildu pasākumus:

1. riska analīzes ieviešana muitas deklarāciju pēcmuitošanas datu atbilstības pārbaužu, datu ticamības pārbaužu un kontroles plānošanas vajadzībām, izmantojot Datorizēto nodokļu maksātāju riska novērtēšanas sistēmu (ESKORT);

2) informācijas sistēmas izstrāde automātiskai VID Muitas pārvaldes muitas amatpersonu sadalīšanai pa darba vietām MKP;

3) TLKAIS modernizācija.

JPI “Radikāla rīcība ēnu ekonomikas apkarošanai nodokļu administrēšanas un muitas lietu jomā” pasākumu īstenošanai VID ir piešķirts finansējums 2017.gadam un turpmākajiem gadiem amata vietu izveidei un uzturēšanai un 2017., 2018. un 2019.gadam muitas tehniskā aprīkojuma iegādei:

- 25 jaunu amata vietu izveidošanai Vientuļu MKP 2017.gadā – 186 220 EUR, 2018.gadā – 608 941 EUR un arī turpmākajos gados;

- 28 jaunu amata vietu izveidošanai Ventspils ostas MKP un Liepājas ostas MKP 2018.gadā – 624 318 EUR, 2019.gadā – 576 498 EUR un arī turpmākajos gados;

- kravu kontroles rentgena iekārtu piegādei un uzstādīšanai Ventspils ostas MKP un Liepājas ostas MKP 2017.gadā – 61 492 EUR un 2018.gadā – 6 077 149 EUR apmērā;

- VNS projektēšanai, ierīkošanai, uzturēšanai un garantijas nodrošināšanai 2018.gadā – 3 884 440 EUR apmērā;

- TLKAIS piegādei un uzstādīšanai Ventspils ostas MKP un Liepājas ostas MKP un Kaplavas, Meikšānu un Pededzes robežšķērsošanas vietās 2019.gadā – 1 145 413 EUR apmērā.

2018.gadā un turpmāk ik gadu kravu kontroles rentgena iekārtas garantijas uzturēšanai Vientuļu MKP ir piešķirts finansējums 267 643 EUR apmērā, t.sk., JPI ietvaros 142 287 EUR. Faktiskās kravu kontroles rentgena iekārtas garantijas uzturēšanas izmaksas gadā ir 125 356 EUR. 2017.gada 10.maijā ir nodota ekspluatācijā kravu kontroles rentgena iekārta Terehovas MKP, un VID budžetā nav paredzēts finansējums iekārtas uzturēšanas izdevumiem 136 156 EURapmērā. VID ierosina 2018.gadā un turpmākajos gados finansējuma atlikumu 136 156 EUR apmērā novirzīt kravu kontroles rentgena iekārtas Terehovas MKP uzturēšanai un finansējuma atlikumu 6 131 EUR apmērā novirzīt jaunajiem pasākumiem.

Muitas kontroles atbalsta centra izveides rezultātā zudīs nepieciešamība izveidot 25 jaunas amata vietas Vientuļu MKP un 28 jaunas amata vietas Ventspils ostas MKP un Liepājas ostas MKP. VID ierosina šim mērķim piešķirto finansējumu 2017., 2018. un 2019.gadā novirzīt aktuālākiem VID pasākumiem, kas sekmē JPI mērķa sasniegšanu ēnu ekonomikas apkarošanai nodokļu un muitas jomā.

**2. Informācija par pasākumu izpildes gaitu un problēmas formulējums**

**2.1. “Kravu kontroles rentgena iekārtu piegāde un uzstādīšana Ventspils ostas un Liepājas ostas muitas kontroles punktos”**

2017.gadā ir uzsākta projekta izstrāde un ir jāveic projekta ekspertīze un informācijas un komunikācijas tehnoloģiju sistēmu tehniskā projekta un īstenošanas atbilstības novērtēšana. Savukārt 2018.gadā ir jāveic projekta būvuzraudzība un informācijas sistēmu drošības auditi, kā arī jāuzstāda kravu kontroles rentgena iekārta.

JPI ietvaros pasākuma īstenošanai ir piešķirts finansējums 6 138 641 EUR, attiecīgi 2017.gadā – 61 492 EUR un 2018.gadā – 6 077 149 EUR.

Ņemot vērā noslēgtos līgumus par iekārtu piegādi un plānotos maksājumus pasākumam “Kravu kontroles rentgena iekārtu piegāde un uzstādīšana Ventspils ostas un Liepājas ostas muitas kontroles punktos” 2018.gadā šim JPI veidosies finansējuma atlikums 646 601 EUR, kuru nepieciešams novirzīt papildu pasākumu īstenošanai ēnu ekonomikas apkarošanas efektivitātes uzlabošanai, Valsts nodokļu politikas pamatnostādņu 2018.–2021.gadam ieviešanai Valsts ieņēmumu dienestā un JPI “Radikāla rīcība ēnu ekonomikas apkarošanai nodokļu administrēšanas un muitas lietu jomā” ietvaros realizēto pasākumu uzturēšanas izdevumiem.

Pasākuma turpmākai uzturēšanai ir nepieciešams finansējums 344 124 EUR apmērā, kas 2019.gadā pilnā apmērā tiks pieprasīts atbilstoši normatīvajos aktos noteiktajam, savukārt 2020.gadā un turpmākajos gados tiks nodrošināts no JPI ietvaros piešķirtā finansējuma 53 jaunu amata vietu izveidošanai.

**2.2. “Muitas kontroles punktu videonovērošanas sistēmas projektēšana, ierīkošana, uzturēšana un garantijas nodrošināšana”**

Lai mazinātu iespējamos riskus VNS ieviešanas gaitā un VNS tiktu pilnībā uzstādīta un pieņemta no līguma izpildītāja 2018.gadā, ir saskaņoti individuāli, detalizēti laika grafiki projekta īstenošanai katrā no 24 objektiem.

Saskaņā ar laika grafikiem 2017.gadā ir jāveic maksājumi par būvprojektu izstrādi, būvniecību un ierīkošanas darbiem, korporatīvā datu pārraides tīkla izveidošanu, ātruma palielināšanu un tīkla uzturēšanu Centrālajā mezglā Talejas ielā 1, Rīgā.

VID 2017.gadā ir piešķirts JPI finansējums pasākumam “Kravu kontroles rentgena iekārta MKP “Vientuļi” un MKP “Terehova”” 5 133 742 EUR apmērā, no kura, veicot visus paredzētos maksājumus, 2017.gadā ir izveidojis finansējuma atlikums 46 160 EUR apmērā. Arī no piešķirtā JPI finansējuma Vientuļu MKP nomas maksas segšanai 169 406 EUR apmērā 2017.gadā ir izveidojies finansējuma atlikums 67 381 EUR apmērā atbilstoši noslēgtajam nomas līgumam ar VAS “Valsts nekustamie īpašumi”.

VID ierosina 2017.gadā izveidojušos finansējuma atlikumu 113 541 EUR apmērā un 2017.gadā piešķirto finansējumu 25 jaunu amata vietu izveidei 186 220 EUR apmērā novirzīt pasākumam “Muitas kontroles punktu videonovērošanas sistēmas projektēšana, ierīkošana, uzturēšana un garantijas nodrošināšana” 2017.gada maksājumu veikšanai.

JPI ietvaros pasākuma īstenošanai 2018.gadā piešķirtais finansējums ir 3 884 440 EUR. VNS pilnīgai nodrošināšanai 2018.gadā ir plānots veikt maksājumus līgumu izpildītājiem par VNS uzstādīšanu, būvuzraudzību, ekspertīzi, telpu pielāgošanu, korporatīvo datu tīklu un lokālo skeneru risinājuma integrāciju. Pēc minēto maksājumu veikšanas 2018.gadā veidosies JPI finansējuma atlikums 235 464 EUR, kuru nepieciešams novirzīt papildu pasākumu īstenošanai ēnu ekonomikas apkarošanas efektivitātes uzlabošanai, Valsts nodokļu politikas pamatnostādņu 2018.–2021.gadam ieviešanai Valsts ieņēmumu dienestā un JPI “Radikāla rīcība ēnu ekonomikas apkarošanai nodokļu administrēšanas un muitas lietu jomā” ietvaros realizēto pasākumu uzturēšanas izdevumiem.

Pasākuma turpmākai uzturēšanai ir nepieciešams finansējums 685 090 EUR apmērā, no tā 2019.gadā 408 342 EUR tiks nodrošināti no JPI ietvaros piešķirtā finansējuma 53 jaunu amata vietu izveidošanai un 276 748 EUR tiks pieprasīti atbilstoši normatīvajos aktos noteiktajam, savukārt 2020.gadā un turpmāk pilnā apmērā tiks nodrošināts no JPI ietvaros piešķirtā finansējuma 53 jaunu amata vietu izveidošanai.

**3. Priekšlikumi JPI finansējuma pārdalei ēnu ekonomikas apkarošanas pasākumu efektivitātes uzlabošanai un mērķa sasniegšanai**

**3.1.** **Riska analīzes ieviešana muitas deklarāciju pēcmuitošanas datu atbilstības pārbaužu, datu ticamības pārbaužu un kontroles plānošanas vajadzībām, izmantojot Datorizēto nodokļu maksātāju riska novērtēšanas sistēmu (ESKORT)**

Datorizēto nodokļu maksātāju riska novērtēšanas sistēmu (ESKORT) izmanto ne tikai VID, bet arī Lietuvas Republikas nodokļu administrācija automatizētai riska analīzei un kontroles plānošanai nodokļu kontroles jomā, atlasot nodokļu maksātājus tematisko pārbaužu un audita veikšanai. Lietuvas Republikas muitas administrācija šo sistēmu izmanto arī muitas auditu veikšanai un datu atbilstības pārbaužu vajadzībām.

Minēto sistēmu ir iespējams pielāgot riska analīzes veikšanai pēcmuitošanas vajadzībām arī VID, lai efektivizētu pārbaudes objektu (nodokļu maksātāju, muitas deklarāciju) atlases procesu, paaugstinot pārbaužu rezultativitāti un papildus budžetā iekasēto muitas administrēto maksājumu apmēru.

Pēcmuitošanas datu atbilstības pārbaudes VID Muitas pārvaldē tiek veiktas saskaņā ar Eiropas Parlamenta un Padomes 2013.gada 9.oktobra Regulas (ES) Nr.952/2013, ar ko izveido Savienības Muitas kodeksu, 48.pantu un likuma “Par nodokļiem un nodevām” 1.panta 27.punktu un 23.panta 5.1daļu.

Valsts kontroles ziņojumā Nr.1-34/2015 “Par Latvijas Republikas 2015.gada pārskatu par valsts budžeta izpildi un par pašvaldību budžetiem” sniegts ieteikums “VID izveidot muitas deklarāciju datu atbilstības pārbaužu atlases procesu, kurš balstīts uz muitas deklarācijā deklarētajiem darījumiem piemītošajiem nodokļu nenomaksāšanas riskiem, un datu atbilstības pārbaudes veikt muitas deklarācijām ar lielāko iespējamo nodokļu nenomaksāšanas risku” ar izpildes termiņu līdz 2018.gada 1.jūnijam. Lai īstenotu Valsts kontroles ieteikumu, kā arī efektivizētu muitas deklarāciju datu atbilstības pārbaužu atlases procesu, ir nepieciešams ieviest Datorizētās nodokļu maksātāju riska novērtēšanas sistēmas (ESKORT) pēcmuitošanas pārbaužu funkcionalitāti.

Paredzams, ka ilgtermiņā ieguvums valsts budžetā būs lielāks nekā izdevumi minētās sistēmas pielāgošanai VID Muitas pārvaldes vajadzībām. Piemēram, 2016.gadā valsts budžetā, vēl neizmantojot automatizēto riska analīzes sistēmu pēcmuitošanas pārbaudēm, VID Muitas pārvaldes veikto datu atbilstības pārbaužu rezultātā papildus ir aprēķināti 1 291 985 EUR, savukārt 2015.gadā – 415 460 EUR.

Pasākuma kopējās izmaksas ir 807 018 EUR, attiecīgi 2018.gadā – 647 985 EUR Datorizētās nodokļu maksātāju riska novērtēšanas sistēmas (ESKORT) funkcionalitātes izstrādei, lai nodrošinātu gan importa deklarāciju atlasi datu atbilstības pārbaudēm, gan eksporta un tranzīta datu ticamības pārbaudēm un muitas atļauju turētāju kontroles plānošanai, un 2019.gadā – 159 033 EUR sistēmas funkcionalitātes izstrādes pabeigšanai un uzturēšanai.

Pasākuma turpmākai uzturēšanai nepieciešamais finansējums 2019.gadā ir 27 183 EUR un, sākot ar 2020.gadu un turpmāk, 38 315 EUR tiks nodrošināti no JPI ietvaros piešķirtā finansējuma 53 jaunu amata vietu izveidošanai.

**3.2. TLKAIS modernizēšana un TLKAIS piegāde un uzstādīšana Ventspils ostas MKP un Liepājas ostas MKP, Kaplavas, Meikšānu un Pededzes robežšķērsošanas vietās**

VID rīcībā esošā TLKAIS ir uzstādīta sešos MKP: Silenes, Pāternieku, Grebņevas, Terehovas, Vientuļu un Rīgas brīvostas MKP. Silenes, Pāternieku, Grebņevas un Terehovas MKP lielākā daļa no ekspluatācijā esošajām TLKAIS ārējām iekārtām ir iegādātas vienlaikus ar TLKAIS sākotnējo uzstādīšanu 2007.gadā. Ņemot vērā ilgstošo ekspluatācijas laiku, TLKAIS attēla fiksēšanas iekārtas ir tehniski nolietojušās, kā arī morāli novecojušas, tādējādi iekārtas nespēj nodrošināt nepieciešamo attēla tveršanas kvalitāti, kā rezultātā TLKAIS nenodrošina noteikto 95 % transportlīdzekļu reģistrācijas numurzīmju un kravas konteineru kodu atpazīšanas precizitāti. Saskaņā ar TLKAIS uzturētāja iesniegtajos darbības precizitātes pārskatos norādīto transportlīdzekļu reģistrācijas numurzīmju atpazīšanas precizitāte atsevišķās transportlīdzekļu atpazīšanas joslās nepārsniedz 48 %. Nomainot nolietotās un morāli novecojušās TLKAIS iekārtas ar iekārtām, kurām ir atbilstoša funkcionalitāte un attēla tveršanas kvalitāte, būtu iespējams atjaunot TLKAIS darbības precizitāti, kas nebūtu zemāka par 95 %.

Pasākuma “Transportlīdzekļu un konteineru automātiskās identificēšanas sistēmas piegāde un uzstādīšana Ventspils ostas un Liepājas ostas muitas kontroles punktos, Kaplavas, Meikšānu un Pededzes robežšķērsošanas vietās” ietvaros tika paredzēts minētajos MKP un robežšķērsošanas vietās uzstādīt TLKAIS, kā arī papildus Liepājas ostas MKP un Ventspils ostas MKP – uzstādīt ass svarus. VID, izvērtējot īstenojamā pasākuma ietekmi uz ēnu ekonomikas apkarošanu, konstatēja, ka, uzstādot ass svarus minētajos MKP, ieguldīto līdzekļu atdeve būs zema, tādēļ būtu jāatsakās no ass svaru uzstādīšanas Liepājas ostas MKP un Ventspils ostas MKP. VID ieskatā, būtu lietderīgi minētajos MKP uzstādīt TLKAIS, paredzot kopīgu pasākumu, kā rezultātā tiks veikta TLKAIS modernizēšana Silenes, Pāternieku, Grebņevas, Terehovas, Vientuļu un Rīgas brīvostas MKP, kā arī TLKAIS piegāde un uzstādīšana Ventspils ostas un Liepājas ostas MKP un Kaplavas, Meikšānu un Pededzes robežšķērsošanas vietās.

Lai veiktu inovatīvu un efektīvu risinājumu izpēti transportlīdzekļu automātiskās identificēšanas sistēmas jomā un iekļautu iespējami efektīvāko risinājumu pasākuma īstenošanā, tiks piesaistīti eksperti.

Pasākuma kopējās izmaksas ir 1 500 405 EUR, t.sk., JPI ietvaros piešķirtais finansējums šī pasākuma īstenošanai 2019.gadā 1 145 413 EUR apmērā un JPI ietvaros piešķirtais finansējuma 53 jaunu amata vietu izveidošanai 2018.gadā – 210 299 EUR, 2019.gadā – 144 693 EUR.

Pasākuma turpmākai uzturēšanai nepieciešamais finansējums 2020.gadā un turpmāk daļēji tiks nodrošināts no JPI ietvaros piešķirtā finansējuma 53 jaunu amata vietu izveidošanai 35 962 EUR apmērā. Atlikusī finansējuma daļa, kas būs nepieciešama uzturēšanas izdevumu segšanai, tiks pieprasīta atbilstoši normatīvajos aktos noteiktajam.

**3.3. Informācijas sistēmas izstrāde automātiskai VID Muitas pārvaldes muitas amatpersonu sadalīšanai pa darba vietām MKP**

Lai būtiski mazinātu iespējamos korupcijas riskus, uzlabotu muitas kontroles efektivitāti, kā arī nodrošinātu efektīvāku un pārskatāmāku personāla resursu izmantošanu, VID ierosina izstrādāt programmnodrošinājumu automātiskai muitas amatpersonu sadalīšanai pa darba vietām.

Ieviešot šo funkcionalitāti, ir plānots sasniegt šādus mērķus:

1. elektronizēt ikmēneša darba grafikus – šobrīd VID Muitas pārvaldē, lai nodrošinātu darba organizēšanu un efektīvu personāla resursu izmantošanu, papīra formā katru mēnesi tiek sastādīts un apstiprināts darba grafiks nākamajam mēnesim, kurā katra muitas amatpersona tiek norīkota darbam konkrētajā MKP, maiņā un dienā, atbilstoši norādot nostrādāto dienas un nakts stundu skaitu, brīvdienas un atvaļinājuma dienas. Šis grafiks, ja nepieciešams, tiek precizēts, un to apstiprina konkrētās struktūrvienības vadība, kā arī muitas amatpersonas veic atzīmi par iepazīšanos ar to. Ikmēneša darba grafika elektronizācija ir pirmais solis, lai ieviestu automātisku muitas amatpersonu norīkošanu pa darba vietām;
2. automatizēt muitas amatpersonu sadali pa darba vietām katru dienu, amatpersonai uzsākot maiņu. Funkcionalitāte muitas amatpersonu automātiskai sadalei pa darba vietām saskaņā ar darba vietu aprakstiem ir daļa no maiņas un darba uzdevumu reģistra, nodrošinot, ka amatpersonu sadale, uzsākot maiņu, notiek automatizēti ar sistēmas palīdzību, bez cilvēciskā faktora klātbūtnes. Ieviešot minēto funkcionalitāti, būtiski mazināsies iespējamie korupcijas riski attiecībā uz muitas amatpersonām, jo amatpersona iepriekš nezinās, kurā no MKP darba vietām būs jāveic pienākumi, tiks nodrošināta efektīvāka un pārskatāmāka personāla resursu izmantošana atbilstoši noslodzei;
3. elektronizēt maiņu un darba uzdevumu reģistru, kas šobrīd tiek uzturēts papīra formā. Minētajā reģistrā, uzsākot maiņu, tiks fiksēti elektroniskās sadales rezultāti – kura muitas amatpersona, kurā darba vietā un konkrētajā laikā veic savus dienesta pienākumus. Maiņas un darba uzdevumu reģistrs tiks piesaistīts maiņas grafikam;
4. elektronizēt pārskatu sagatavošanu. Tiks nodrošināta iespēja sagatavot analītiskus pārskatus dažādos veidos, ņemot vērā sistēmā ievadīto informāciju, t.sk. sagatavot darba laika uzskaites tabeles.

Pasākuma kopējās izmaksas 2018.gadā – 121 000 EUR .

Pasākuma turpmākai uzturēšanai nepieciešamais finansējums, sākot ar 2019.gadu un turpmāk, 8470 EUR apmērā tiks nodrošināts no JPI ietvaros piešķirtā finansējuma 53 jaunu amata vietu izveidošanai.

**3.4. Valsts nodokļu politikas pamatnostādņu 2018.–2021.gadam pasākumu ieviešana VID**

Pasākuma mērķis ir nodrošināt informācijas un komunikācijas tehnoloģiju atbalstu Valsts nodokļu politikas pamatnostādņu 2018.–2021.gadam pasākumu īstenošanai VID.

Nodokļu politikas reformas īstenošanai, lai sasniegtu Latvijas Nacionālā attīstības plāna 2014.–2020.gadam galveno mērķi – ekonomisko izrāvienu, kā arī Valdības rīcības plānā noteiktos uzdevumus − mazināt ienākumu nevienlīdzību strādājošajiem, sasniegt iekasēto nodokļu apjomu 2021.gadā 1/3 no IKP, samazināt ēnu ekonomikas apjomu, paaugstināt VID darbības efektivitāti –, kā arī lai sasniegtu VID darbības un attīstības stratēģijā 2017.–2019.gadam noteikto stratēģisko rezultātu – palielināt sabiedrības uzticamību VID, no 2018.gada VID ir jāievieš vairāki Valsts nodokļu politikas pamatnostādnēs 2018.–2021.gadam noteiktie pasākumi.

Lai noteiktajos termiņos īstenotu ienākuma nodokļa sloga samazināšanas, pievienotās vērtības nodokļa iekasēšanas uzlabošanas (reversā pievienotās vērtības nodokļa režīma ieviešana u.c.), akcīzes nodokļa likmju izmaiņu, veselības sistēmas finansēšanas nodrošināšanas (informācijas apkopošana par pacientu valsts sociālās apdrošināšanas obligātās iemaksas), uzņēmumu ienākuma nodokļa režīma maiņas, nodokļu likmju izlīdzināšanas dažādiem veidiem, mazo uzņēmumu nodokļu režīma pasākumus, paplašinātu starptautisko grāmatvedības standartu lietotāju loku, uzlabotu nodokļu administrēšanu saistībā ar attaisnoto izdevumu iesniegšanas automatizēšanu, mazinātu administratīvo slogu uzņēmējiem (saimnieciskās darbības ieņēmumu konta ieviešana, VID nodokļu rēķina automātiskas samaksas risinājums u.c.), veicinātu informācijas atklātību un sabiedrības līdzdalību, kā arī uzlabotu nodokļu kontroles un piedziņas procesus, nepieciešams veikt izmaiņas un papildinājumus vairākās VID informācijās sistēmās – Nodokļu informācijas sistēmā (NIS), Elektroniskās deklarēšanas sistēmā (EDS), Datu noliktavas sistēmā (DNS), Datorizētajā nodokļu maksātāju riska novērtēšanas sistēmā (ESKORT), Administratīvo pārkāpumu lietvedības informācijas sistēmā (APLIS), *ASIS* u.c.

Pasākuma īstenošanai no JPI novirzāmais finansējums ir 1 586 020 EUR, attiecīgi 2018.gadā – 1 142 171 EUR un 2019.gadā – 443 849 EUR.

Pasākuma turpmākai uzturēšanai nepieciešamais finansējums, sākot ar 2020.gadu un turpmāk, 79 609 EUR apmērā tiks nodrošināts no JPI ietvaros piešķirtā finansējuma 53 jaunu amata vietu izveidošanai.

**4. Piedāvātais risinājums**

Finanšu ministrija (VID) ierosina:

1. Pieņemt zināšanai iesniegto informatīvo ziņojumu.
2. Atļaut Finanšu ministrijas budžeta programmā 33.00.00 “Valsts ieņēmumu un muitas politikas nodrošināšana” JPI “Radikāla rīcība ēnu ekonomikas apkarošanai nodokļu administrēšanas un muitas lietu jomā” 2017.gadā izveidojušos finansējuma atlikumu 113 541 EUR apmērā un piešķirto finansējumu 25 jaunu amata vietu atlīdzības un uzturēšanas izdevumiem 186 220 EUR apmērā novirzīt JPI “Radikāla rīcība ēnu ekonomikas apkarošanai nodokļu administrēšanas un muitas lietu jomā” pasākuma “Muitas kontroles punktu videonovērošanas sistēmas projektēšana, ierīkošana, uzturēšana un garantijas nodrošināšana” norēķinu veikšanai par 2017.gadā padarītajiem darbiem.
3. Atļaut Finanšu ministrijas budžeta programmā 33.00.00 “Valsts ieņēmumu un muitas politikas nodrošināšana” JPI “Radikāla rīcība ēnu ekonomikas apkarošanai nodokļu administrēšanas un muitas lietu jomā” 2018.gadā izveidojušos finansējuma atlikumu un paredzēto finansējumu 53 jaunu amata vietu atlīdzības un uzturēšanas izdevumiem 2 257 611 EUR apmērā novirzīt papildu pasākumu īstenošanai ēnu ekonomikas apkarošanas efektivitātes uzlabošanai, Valsts nodokļu politikas pamatnostādņu 2018.–2021.gadam ieviešanai VID un JPI “Radikāla rīcība ēnu ekonomikas apkarošanai nodokļu administrēšanas un muitas lietu jomā” ietvaros iegādātā muitas tehniskā aprīkojuma uzturēšanai.
4. Atļaut Finanšu ministrijas budžeta programmā 33.00.00 “Valsts ieņēmumu un muitas politikas nodrošināšana” JPI “Radikāla rīcība ēnu ekonomikas apkarošanai nodokļu administrēšanas un muitas lietu jomā” 2019.gadā izveidojušos finansējuma atlikumu un paredzēto finansējumu 53 jaunu amata vietu atlīdzības un uzturēšanas izdevumiem 1 327 726 EUR apmērā novirzīt papildu pasākumu īstenošanai ēnu ekonomikas apkarošanas efektivitātes uzlabošanai, Valsts nodokļu politikas pamatnostādņu 2018.–2021.gadam ieviešanai VID un JPI “Radikāla rīcība ēnu ekonomikas apkarošanai nodokļu administrēšanas un muitas lietu jomā” ietvaros iegādāto informācijas sistēmu un muitas tehniskā aprīkojuma uzturēšanas izdevumu daļējai segšanai.
5. Atļaut Finanšu ministrijas budžeta programmā 33.00.00 “Valsts ieņēmumu un muitas politikas nodrošināšana” JPI “Radikāla rīcība ēnu ekonomikas apkarošanai nodokļu administrēšanas un muitas lietu jomā” 2020.gadā un arī turpmākajos gados izveidojušos finansējuma atlikumu un paredzēto finansējumu 53 jaunu amata vietu atlīdzības un uzturēšanas izdevumiem 1 327 726 EUR apmērā novirzīt turpmākajiem uzturēšanas izdevumiem, kas saistīti ar papildu pasākumu ēnu ekonomikas apkarošanas efektivitātes uzlabošanai, Valsts nodokļu politikas pamatnostādņu 2018.–2021.gadam ieviešanas VID un JPI “Radikāla rīcība ēnu ekonomikas apkarošanai nodokļu administrēšanas un muitas lietu jomā” īstenošanas rezultātā iegādātajām informācijas sistēmām un muitas tehnisko aprīkojumu.

Pielikumā: Jaunās politikas iniciatīvas “Radikāla rīcība ēnu ekonomikas apkarošanai nodokļu administrēšanas un muitas lietu jomā” pasākumiem piešķirtā finansējuma izmaiņas uz 2 lp.

Finanšu ministre D.Reizniece-Ozola

Bogdane 67120971

lasma.bogdane@vid.gov.lv

1. [Informatīvais ziņojums “Par ministriju iesniegtajiem jauno politikas iniciatīvu pasākumiem 2014., 2015. un 2016.gadam”](http://tap.mk.gov.lv/lv/mk/tap/?pid=40293988&mode=mk&date=2013-07-30), Ministru kabineta 2013.gada 30.jūlija sēdes protokola Nr.41 114.§.

   |  |  |
   | --- | --- |
   |  |  |

   [↑](#footnote-ref-2)